Diari Oficial de la Generalitat Valenciana


Sumari del DOGV 2585, del 14-09-1995 (1995/836093)

RESOLUCIÓ de 30 de maig de 1995, de la Secretaria General de la Conselleria d'Administració Pública, per la qual es disposa la publicació del Protocol de col.laboració entre el Ministeri d'Indústria i Energia, la Comunitat Autònoma Valenciana i el Grup Gas Natural, per a la gasificació de la Comunitat Autònoma Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2585

Data del DOGV
:   14-09-1995

Secció del DOGV
:   ALTRES DISPOSICIONS

Número del document
:   1995/836093


Data del document
:   30-05-1995

Organisme emissor
:   Presidència de la Generalitat

Tipus de document
:   Resolució

RESOLUCIó de 30 de maig de 1995, de la Secretaria General de la Conselleria d'Administració Pública, per la qual es disposa la publicació del Protocol de col.laboració entre el Ministeri d'Indústria i Energia, la Comunitat Autònoma Valenciana i el Grup Gas Natural, per a la gasificació de la Comunitat Autònoma Valenciana.   
Subscrit, després de la tramitació prèvia reglamentària, entre el Ministeri d'Indústria i Energia, la Comunitat Autònoma Valenciana i el Grup Gas Natural, el dia 5 d'abril de 1995, un protocol de col.laboració per a la gasificació de la Comunitat Autònoma Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat protocol, que ha quedat inscrit en el Registre de Convenis amb el número 0312/95, i que figura com a annex d'aquesta resolució.  
València, 30 de maig de 1995.- El secretari general de la Conselleria d'Administració Pública  
Protocol de col·laboració entre el Ministeri d'Indústria i Energia, la Comunitat Autònoma Valenciana i el grup Gas Natural, per a la gasificació de la Comunitat Autònoma Valenciana.  
València, 5 d'abril de 1995  
Reunits d'una banda, el Sr. Juan Manuel Eguiagaray Ucelay, Ministre d'Indústria i Energia, d'altra banda, el Sr. Joan Lerma i Blasco, President de la Generalitat Valenciana i, d'altra banda, el Sr. Pere Duran i Farell, President de GAS NATURAL SDG, SA i d'ENAGAS, SA.  
Es reconeixen recíprocament capacitat legal per a atorgar aquest protocol, i en virtut d'això exposen:  
Primer. Que amb data 12 d'abril de 1991 es va subscriure el protocol de col·laboració entre la Generalitat Valenciana i l'Institut Nacional d'Hidrocarburs (INH) per a la construcció del Gasoducte València (Paterna)-Alacant (Orihuela) i les seues xarxes de distribució.  
Segon. Que en l'àmbit de la planificació energètica nacional, i dins de la política energètica del Govern de la Nació que correspon executar al Ministeri d'Indústria i Energia, figura la possibilitat de cooperació amb les administracions autonòmiques en la dotació de nous recursos energètics que redunden en el desenvolupament econòmic i en la qualitat de vida.  
Tercer. Que la Comunitat Autònoma Valenciana està interessada a estendre la distribució de gas natural en aplicacions industrials, domèstiques i comercials a noves zones d'aquesta comunitat, en atenció als avantatges derivats de la utilització d'una font d'energia ecològica i econòmicament rendible, i diversificar a més els aprofitaments energètics de la comunitat i millorar-ne així la infrastructura energètica.  
Quart. Que el grup GAS NATURAL està també interessat a realitzar les obres necessàries per a la gasificació d'aquesta comunitat, per mitjà de les seues filials ENAGAS i CEGAS, tot comptant amb la col·laboració econòmica de les administracions central i autonòmica per a assegurar una rendibilitat raonable a les inversions realitzades.  
Per tal de fer possible tot el que precedeix i especialment la mútua col·laboració i coordinació d'actuacions entre el Ministeri d'Indústria i Energia, la Generalitat Valenciana i el Grup GAS NATURAL se subscriu aquest acord marc d'acord amb els acords següents:  
Primer. Ratificar els objectius del protocol de col·laboració entre la Generalitat Valenciana i l'Institut Nacional d'Hidrocarburs (INH) per a la construcció del Gasoducte Paterna-Orihuela i les xarxes de distribució, amb data 12 d'abril de 1991, amb les modificacions que reflecteix la clàusula següent.  
Segon. Per a la realització de la infrastructura bàsica definida en el protocol anterior es comptarà, per mitjà de la tramitació del Ministeri d'Indústria i Energia, amb les ajudes procedents de la Unió Europea per a les instal·lacions bàsiques de la xarxa de gas natural que es consideren incloses en la Xarxa Nacional de Gasoductes, tal com es contempla en la Llei 10/1987, de 15 de juny. Aquestes ajudes procediran del fons FEDER formen part del Subeix 6.2 Energia del Marc de Suport Comunitari (MAC 1994-1999) plurirregional. El muntant d'aquestes ajudes seria, com a màxim, del 40% de la inversió, d'acord amb la normativa comunitària que les regula.   
Tercer. El Grup GAS NATURAL elaborarà un Pla de Gasificació en el conjunt del territori de la Comunitat Autònoma Valenciana, en un termini màxim de quatre mesos a partir de la data d'aquest protocol.  
Quart. El Grup GAS NATURAL assumeix el compromís que en l'esmentat Pla de Gasificació s'incloga, en una primera fase, la construcció dels ramals i les xarxes previstos en l'annex al protocol de col·laboració subscrit el 12 d'abril de 1991.  
Cinquè. La Comunitat Autònoma, per la seua banda, destinarà les aportacions previstes en el citat protocol d'abril de 1991 a complimentar, si s'escau, les subvencions previstes en el punt 2n per a aquella infrastructura bàsica ja efectuada, i també per als ramals i les xarxes corresponents a la primera fase i, en segon lloc a aquelles xarxes incloses en el Pla de Gasificació que es troben dins de la comissió de seguiment creada amb aquesta finalitat.  
Sisè. Per a posar en marxa i desenvolupar el Pla de Gasificació es podran signar convenis específics de col·laboració entre la Conselleria d'Indústria, Comerç i Turisme i el Grup GAS NATURAL, i s'hi determinaran, entre altres punts, els ramals i les xarxes a construir i la col·laboració financera de la Generalitat Valenciana.  
Setè. Per al seguiment de la realització del Pla de Gasificació es constituiran dues comissions:  
La primera tindrà com a objecte tot allò que fa referència a l'execució de la infrastructura bàsica, i estarà composada per un representant del Ministeri d'Indústria i Energia, un de la Comunitat Autònoma Valenciana i un altre del Grup GAS NATURAL.  
La segona comissió tindrà com a objecte el seguiment del desenvolupament de xarxes i ramals de distribució industrial, domèstic i comercial al si de la Comunitat Autònoma, i estarà composta per tres representants seus i tres representants del Grup GAS NATURAL.  
Vuitè. L'efectivitat d'aquest protocol es condiciona a l'obtenció per part d'ENAGAS i de CEGAS de les autoritzacions i les concessions oportunes en els respectius àmbits d'actuació.  
Novè. En el desenvolupament d'aquest protocol es tindran en compte, en tot cas, les exigències de la planificació energètica nacional i l'optimització del conjunt del sistema de gas espanyol.  
Deu. En cas que les circumstàncies que en l'actualitat justifiquen aquest acord variaren substancialment de forma que aquest resulte clarament lesiu per a una de les parts, aquestes l'ajustaran i el revisaran per tal de fer-lo acceptable de nou.  
I com a prova de conformitat, les parts atorgants signen aquest document en tres exemplars, a la ciutat i en la data adés esmentats.  
Pel Ministeri d'Indústria i Energia  
JUAN MANUEL EGUIAGARAY UCELAY  
Per la Comunitat Autònoma Valenciana   
JOAN LERMA I BLASCO  
Per Gas Natural s.d.g, s.a.  
PERE DURAN I FARELL